次韵楊立之見別
作者：蘇頌
朝代：宋

paragraphs: 梁苑昔傾蓋，膺門嘗贈鞭。
幾回留客舍，四紀度星躔。
染翰頻穿硯，繙書屢絕編。
文章傳累世，功業慕當年。
懷寶思求售，趨時輒遘邅。
宋忠徒問卜，孟子本知天。
得喪時難必，窮通命使然。
半生淹貢部，晚節困乘田。
事盬才非稱，歊喧性未便。
畏途嗟坎壈，野思憶潺湲。
解紱無終競，同袍每共憐。
老來心更逸，歸去樂應全。
鳳翮翔千仞，鯢蟠入九淵。
舊交尤惜別，後學欲鑽堅。
湖嶠新營第，河濱促放船。
一經勤教子，三徑往鄰賢。
顧我今耆艾，投閒竚冶甄。
何時江海上，拂榻重相延。